โฆษกประจำสำนักนายกรัฐมนตรี เปิดเผย นายกรัฐมนตรีห่วงปัญหาหนี้สินนอกระบบ
โฆษกประจำสำนักนายกรัฐมนตรี เปิดเผย นายกรัฐมนตรีห่วงปัญหาหนี้สินนอกระบบ มอบเจ้าหน้าที่ทหารช่วยแก้ปัญหา ระบุ ประชาชนสามารถแจ้งข้อมูลที่ ธ.ก.ส.และธนาคารออมสิน ก่อนเชิญลูกหนี้และเจ้าหนี้พูดคุยแก้ปัญหา
 
พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี มีความห่วงใยประชาชนโดยเฉพาะพี่น้องเกษตรกรเกี่ยวกับปัญหาหนี้นอกระบบ จึงได้มอบหมายให้เจ้าหน้าที่ทหารในพื้นที่เข้ามาประสานการทำงานกับเจ้าหน้าที่ของทางจังหวัดในการร่วมแก้ไขปัญหา โดยประชาชนที่มีหนี้นอกระบบ สามารถแจ้งข้อมูลและรายละเอียดทั้งหมด กับทางธนาคารเพื่อการเกษตรและสหกรณ์การเกษตร หรือ ธ.ก.ส.  และธนาคารออมสิน จากนั้นเจ้าหน้าที่ทหารจะเชิญทั้งเจ้าหนี้และลูกหนี้เข้ามาพูดคุยกัน เพื่อให้ได้แนวทางแก้ปัญหาในแต่ละกรณี โดยเฉพาะการเก็บอัตราดอกเบี้ยที่เป็นไปตามที่กฏหมายกำหนด และต้องทำให้ลูกหนี้มีโอกาสในการชำระหนี้ที่สามารถลดต้นลดดอกได้ นำไปสู่การปลดหนี้ได้ในที่สุด
 
พลโท สรรเสริญ กล่าวด้วยว่าขอให้ประชาชนได้จดบันทึกรายละเอียดเกี่ยวกับหนี้ทั้งหมดไว้ และต้องแจ้งข้อมูลทั้งหมดกับเจ้าหน้าที่เพื่อที่จะแก้ปัญหาได้อย่างตรงจุด ทั้งนี้หากแจ้งไปที่ ธ.ก.ส.หรือธนาคารออมสินแล้วแต่คิดว่ายังต้องการความช่วยเหลือเพิ่มเติมก็สามารถเข้าไปแจ้งข้อมูลที่ศูนย์ดำรงธรรมทุกจังหวัดได้